TEZE ZA PRETHODNU PROCJENU UČINAKA PROPISA

ZAKON O ENERGETSKOJ UČINKOVITOSTI

MINISTARSTVO GOSPODARSTVA

Zagreb, svibanj 2014.

Osnovni razlog za izradu i predlaganje Zakona o energetskoj učinkovitosti je u ispunjavanje obveze Republike Hrvatske o potpunom usklađivanju hrvatskog zakonodavstva s pravnom stečevinom Europske unije te objedinjavanje i usklađivanja propisa u sektoru energetske učinkovitosti za ostvarivanje ciljeva povećanja energetske učinkovitosti ili smanjivanja energetske intenzivnosti odnosno ostvarivanja ciljeva energetskih ušteda, u skladu s ciljevima održivog razvoja.

Smanjenje potrošnje energije kroz povećanje energetske učinkovitosti i povećanje udjela energije iz obnovljivih izvora predstavljaju glavne dijelove programa mjera za smanjenje emisija stakleničkih plinova odnosno ispunjenje ciljeva Okvirne konvencije UN-a o promjeni klime i pripadajućih provedbenih sporazuma. Ove mjere imaju značajnu ulogu i u rješavanju problema sigurnosti opskrbe energijom, poticanju tehnološkoga razvoja i inovacija te osiguranju mogućnosti za zapošljavanje i regionalni razvoj.

Donošenjem Zakona o energetskoj učinkovitosti kroz planove i mjere ostvarit će se ambiciozne ciljane uštede energije u svim sektorima (kućanstva, industrija, promet i usluge). Predmetnim Zakonom se potiče razvoj tržišta projekata energetske učinkovitosti kroz pružanje energetskih usluga i sustavima poticaja, povećava se sigurnost energetske opskrbe, doprinosi zapošljavanju domaćeg sektora i razvoj malog poduzetništva, a uštede i racionalno korištenje energije posebno u javnom sektoru ima izravan utjecaj na racionalizaciju trošenja proračuna te povećanje konkurentne sposobnosti domaćih proizvođača kroz smanjivanje cijene energenata, a time i proizvodne cijene. Na taj način će se značajno pridonijeti ostvarenju nacionalnog cilja ušteda energije definiranog u Strategiji energetskog razvoja Hrvatske.

Postoji obveza usklađivanja hrvatskog zakonodavstva s zakonodavstvom Europske unije i to Zakon o energetskoj učinkovitosti usklađuje se s Direktivom 2012/27/EU Europskog parlamenta i Vijeća od 25. listopada 2012. o energetskoj učinkovitosti kojom se dopunjuju direktive 2009/125/EZ i 2010/30/EU i ukidaju direktive 2004/8/EZ i 2006/32/EZ, koja je stupila je na snagu 4. prosinca 2012. godine. Predmetna direktiva ima za cilj određivanje, a podredno tome i postizanje ušteda neposredne i primarne energije i to primjenom mjera energetske učinkovitosti, a sve kako bi se dostigao cilj povećanja energetske učinkovitosti Europske unije za 20% do 2020. godine i olakšao put daljnjim poboljšanjima energetske učinkovitosti nakon 2020. godine. Ta obveza je u postojećem energetskom zakonodavstvu djelomično prenesena u Zakonu o učinkovitom korištenju energije u neposrednoj potrošnji (Narodne novine, broj 152/2008., 55/2012., 101/2013., 153/2013. i 14/2014.), Zakonu o energiji (Narodne novine, broj 120/2012. i 14/2014.), Zakonu o tržištu električne energije (Narodne novine, broj 22/2013.), Zakon o tržištu toplinske energije (Narodne novine, broj 80/2013. i 14/2014.) i Zakonu o gradnji (Narodne novine, broj 153/2013.).

Nova Direktiva o energetskoj učinkovitosti usmjerena je na energetsku učinkovitost i energetske usluge kako bi se razvilo tržište istih, unaprjeđuje se energetska učinkovitost zgrada, utvrđuju mehanizmi i mjere za smanjenje potrošnje primarne energije u djelatnostima proizvodnje, prijenosa i distribucije energije, Direktiva je usmjerena na postavljanje ciljeva, te usvajanje mehanizama poticanja energetske učinkovitosti kroz institucionalne, financijske i zakonske okvire za uklanjanje barijera koje sprečavaju razvoj tržišta energetske učinkovitosti.

Donošenjem Zakona o energetskoj učinkovitosti postigli bi se sljedeći ciljevi:

* objedinjavanje postojećih normativnih akata u primarnom i sekundarnom zakonodavstvu u jednom zakonu i pripadajućim provedbenim propisima i usklađivanje svih propisa koji uređuju energetsku učinkovitost.
* prijenos
* Planiranje poboljšanja energetske učinkovitosti na svim razinama (nacionalno, županije i lokalne), provedba mjera za realizaciju projektata energetske učinkovitosti, te razvoj i provedba mjera podrške u kontekstu cilja u 2020. godini.
* izmjena postojećih te uvođenje novih definicija, čime će se postići usklađenje s drugim propisima iz područja energetike,
* razvoj i unaprjeđenje sustava poticaja za projekte energetske učinkovitosti;
* institucionalno razgraničenje javnih ovlasti za utvrđivanje i provođenje politike energetske učinkovitosti,
* jasno utvrđivanje obveze javnog sektora, energetskih subjekata te prava potrošača.
* cjelovito reguliranje energetske usluge
* proširenje obuhvata energetske učinkovitosti u postrojenjima za proizvodnju i transformaciju energije, prijenos i distribuciju energije, a ne samo u neposrednoj potrošnji energije što je ograničeno trenutnim zakonodavnim okvirom

Obuhvat materije koja se obuhvaća predloženim propisom.

Uređuje područje energetske učinkovitosti, donošenje planova za poboljšanje energetske učinkovitosti te njihovo provođenje, osobito trogodišnjih nacionalnih akcijskih planova, metodologiju za izračun okvirnog cilja ušteda energije u neposrednoj i primarnoj potrošnji energije, program za energetsku obnovu stambenih i nestambenih zgrada, institucionalni okvir za financiranje projekata energetske učinkovitosti, proširenje uvjeta javne nabave za robe/usluge/radove s većom energetskom učinkovitošću, javne ovlasti i odgovornosti za utvrđivanje i provođenje politike energetske učinkovitosti, mjere energetske učinkovitosti, a posebno djelatnost energetskih usluga, mjerenja i informativnih računa, nacionalni informacijski sustav za gospodarenje energijom, obveze javnog sektora, energetskog subjekta (opskrbljivača) te prava potrošača u primjeni mjera energetske učinkovitosti.